SKRIFTLIG FORESPØRGSEL E-0915/02

af Stavros Xarchakos (PPE-DE) til Kommissionen

(5. april 2002)

Om: Opførelse af Akropolis-museet

Ifølge beretninger i den græske presse er der betydelig modstand i Grækenland mod opførelsen af Akropolis-museet ved Makrijiannis, som det græske kulturministerium har besluttet det. Det skal bemærkes, at det nu har været planlagt at opføre dette museum i 25 år (SIC!), at der siden 1976 har været afholdt fire

konkurrencer (de to første i 1976 og i 1979 var nationale, hvorimod de efterfølgende to var internationale) og sagen er stadig ikke afgjort. Der findes foreninger, som Borgerbevægelsen, som protesterer mod projektet, idet de hævder, at det drejer sig om et arkæologisk område, og at udgravningen af det endnu ikke er afsluttet, hvilket de fund, som blev fundet i området under det seneste arbejde med opførelsen af Athens metro, i øvrigt viser.

Der opstår et yderligere problem som følge af, at et af kravene i den seneste konkurrence var at den besøgende skal have mulighed for samtidig at se Parthenon-skulpturerne på det nye museum og Parthenon selv på Akropolis. Den eneste måde, dette kan opnås på, er at hæve museet fem meter over den fredede Weiler-bygning, som befinder sig i området og at omgå alle de begrænsninger, der gælder for området med henblik på at beskytte Akropolis. Med disse fravigelser, som er fastsat i udbudet, ville museets facade mod syd være 40 m høj, dvs. mellem 15 og 20 m højere end etageejendommene i området, hvilket ville skæmme dette historisk betydningsfulde sted.

Der har imidlertid også været problemer med konkurrence nr. 4. Efter det mislykkede forsøg på at afholde den tredje konkurrence (en international, åben konkurrence, som blev en fiasko på grund af modstand fra videnskabelige kredse og naboer), afholdt kulturministeriet en fjerde konkurrence, som imidlertid, som omtalt i pressen, var så uigennemsigtig, at mange finder, at der i virkeligheden var tale om, at vinderne var udpeget på forhånd. Det skal bemærkes, at vinderen af konkurrencen var en af de 20 arkitekter og akademikere fra hele verden, som fem år før havde underskrevet en protestskrivelse, hvori de anmodede den græske regering om at tage sin afgørelse op til fornyet overvejelse og ikke gå videre med bygningen af et stort museum ved Makrijiannis.

Har Kommissionen kendskab til ovennævnte sag, og hvorledes stiller den sig hertil? Finansierer den direkte eller indirekte (gennem fællesskabsstøtterammen eller fællesskabsinitiativer og -programmer) opførelsen af det omtalte museum? Er de græske myndigheder forpligtet til at oplyse den om alle projektets faser samt om deres valg? Har den til hensigt at undersøge hele sagen, og hvilke foranstaltninger har den til hensigt at træffe for at kaste fuld lys over hele denne situation?

Svar afgivet på Kommissionens vegne af Michel Barnier

(14. maj 2002)

Den Europæiske Fond for Regionaludvikling medfinansierer strukturinterventioner på det kulturelle område inden for EF-støtterammen for Grækenland i programmeringsperioden 2000-2006, herunder det operationelle program (OP) for kulturelle anliggender for at forbedre konstruktionen af og den teknologiske infrastruktur i eksisterende museer og oprette nye, heriblandt Akropolis-museet.

Kommissionen ved, at et udbud vedrørende en undersøgelse blev offentliggjort i august 2000 (begrænset udbudsprocedure efter Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1)). Kontrakten, som gik til et konsortium, blev underskrevet i december 2001. I marts 2002 godkendte det centrale arkæologiske råd enstemmigt de foreløbige planer og modeller, som konsortiet havde forelagt det. Undersøgelsen som sådan er ved at være afsluttet.

Ifølge oplysningerne fra de græske myndigheder har OP-forvaltningsmyndigheden endnu ikke godkendt projektet for Akropolis-museet. Ifølge subsidiaritetsprincippet har medlemsstaten dog eneansvaret for de foranstaltninger, der skal gennemføres. Det er klart, at projektet skal gennemføres i overensstemmelse med gældende lovgivning, og forvaltningsmyndigheden er ansvarlig for tilsynet med og opfølgningen af projektet.

(1) EFT L 209 af 24.7.1992.